發儀真寄常父兄
作者：孔平仲
朝代：宋

paragraphs: 丱角同出處，中路稍差池。
往事如一夢，新年生白髭。
小官仍齟齬，異國更羈棲。
長時恨隔闊，既見少開眉。
朝共壚邊飲，暮同窗下棋。
一日復一日，眷眷不忍離。
今茲解舟去，豈爲赴同期。
久住恐相溷，蕭然生事微。
欲將眼中淚，一灑別時衣。
諸緒正牢落，勿令心重悲。
融怡和笑語，惝怳迷東西。
甘言戒婢子，循髮祝阿宜。
憒憒情懷惡，正同中酒時。
晚泊蘆荻岸，江天雲四垂。
高城已不見，春雨更如絲。